Diari Oficial de la Generalitat Valenciana


Sumari del DOGV 960, del 12-12-1988 (1988/812627)

ORDRE de 9 de desembre de 1988, de la Conselleria de Treball i Seguretat Social, per la qual s'estableix els serveis essencials mínims per a la vaga convocada per al dia 14 de desembre de 1988.
-------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1988/12/09/(1)/dof/vci/html**

### Dades del document

Número de DOGV
:   960

Data del DOGV
:   12-12-1988

Secció del DOGV
:   DISPOSICIONS GENERALS

Número del document
:   1988/812627


Data del document
:   09-12-1988

Organisme emissor
:   Conselleria de Treball i Seguretat Social

Tipus de document
:   Ordre

Ordre de 9 de desembre de 1988, de la Conselleria de Treball i Seguretat Social, per la qual s'estableix els serveis essencials mínims per a la vaga convocada per al dia 14 de desembre de 1988.  
Les Organitzacions sindicals més representatives han convocat vaga en totes les activitats de l'Administració, producció i serveis, per al dia 14 de desembre actual.  
Reconegut per la Constitució, en l'article 28.2, el dret de vaga com un dret subjectiu i de caràcter fonamental, coherent amb la idea de l'Estat social i democràtic, cal que el seu exercici no impedesca ni entrebanque el funcionament dels serveis essencials de la Comunitat, Atès que, com ha reconegut el Tribunal Constitucional, el dret de la comunitat a aquestes prestacions vitals és prioritari respecte del dret de vaga.  
Per això, és imprescindible conjugar aquest interès general amb l'exercici del dret de vaga, limitant aquest en la justa i estricta mesura per a assegurar el manteniment dels serveis essencials de la Comunitat.  
La doctrina del Tribunal Constitucional (sentències, de 24 d'abril i 5 de maig de 1986) exigeix «que l'acte pel qual es determinen els serveis mínims siga adequadament motivat», sense que siga suficient «la genèrica referència a la reconeguda i inajornable necessitat dels serveis», per bé que admet que excepcionalment no calga la justificació quan aquesta siga «de tal naturalesa que ... pertanya al general coneixement».  
En conseqüència, i com a regla general, es fixen com a serveis mínims els corresponents a diumenges i festius, atesa la durada -un dia- de la vaga i el caràcter general de la convocatòria, cosa que fa difícil una major especificació per sectors i empreses determinades, així com les manifestacions que al respecte han formulat les centrals sindicals convocadores de la vaga i les representacions empresarials més afectades.  
Això no obstant, en alguns casos s'han fixat mínims que superen els indicats al paràgraf anterior. Tal passa con l'Administració pública autonòmica, on es mantenen els serveis d'informació, registre, telefonia i obertura de centres, per ser activitats mínimes indispensables per a prestar atenció als assumptes urgents que els ciutadans puguen plantejar, Atès que el 14 de desembre és, a tots els efectes, dia hàbil i laborable.  
Igualment, en el sector sanitari, als serveis propis de diumenges i festius s'afegeixen els habituals dels dissabtes en el cas de les institucions obertes, d'atenció primària, per considerar que les urgències solen presentar-se directament en aquests centres més sovint que en els hospitalaris, coicidint en això amb la proposta formulada pels sindicats i el Servei Valencià de Salut.  
Pel que fa al Servei d'Epidemiologia, el caràcter urgent de la seua atenció en requereix igualment el manteniment, més que siga reduït.  
Uns altres serveis -com la neteja interior i la recollida de residus en mercats i centres hospitalaris- es mantenen amb l'entitat pròpia d'un dia de faena, atesa la possibilitat que despleguen la seua activitat amb total normalitat, i l'elevat risc de falta d'higiene que resultaria en cas de no procedir a la neteja i eliminació dels tals residus.  
Al contrari, respecte del transport públic -el manteniment del qual és necessari per garantir el dret de circular pel territori nacional i l'assistència al treball dels qui ho vulguen-, s'han fixat uns mínims què es consideren imprescindibles per a l'exercici d'aquests drets per raons d'urgència, alhora que no limiten els aspectes més essencials del dret de vaga dels treballadors del sector.  
En atenció d'aquests motius, d'acord amb el que preveu el paràgraf segon de l'article 10 del Reial Decret Llei 17/1977, de 4 de març (BOE del 9 de març de 1967), Reial Decret 4105/1982, de 29 de desembre, el Decret del Consell de la Generalitat Valenciana de 6 de febrer de 1984, modificat per Decret 26/1986, de 24 de febrer, i d'acord amb el que estableix l'article 28.2 de la Constitució Espanyola, i del que preveu l'Estatut d'autonomia de la Comunitat Valenciana, aprovat per Llei Orgànica 5/1982, de 1r de juliol i altres disposicions concordants, havent estat consultades les organitzacions sindicals més representatives,  
ORDENE:  
Article primer  
La situació de vaga convocada per al dia 14 de desembre de 1988, es considerarà condicionada al fet que es mantinguen els serveis públics essencials que presten organismes, entitats, empreses, tant públics com privats, en aquells supòsits que els serveis o activitats es despleguen o s'exercesquen íntegrament dins l'àmbit territorial d'aquesta Comunitat Autònoma, i aquesta haja assumit competències al respecte.  
Article segon  
Als efectes que s'estableixen en l'article anterior, es fixen els serveis essencials mínims en els distints sectors, en els termes següents:  
1. Administració pública de la Generalitat Valenciana  
Un funcionari o empleat per a atendre els serveis de registre i d'informació, en cada unitat administrativa que tinga aquesta classe de serveis.  
Un ordenança i un telefonista per cada centre de treball.  
II. Sanitat pública i privada  
En centres hospitalaris, ambulatoris d'urgència, APD (Assistència Pública Domiciliària, «metges rurals») i sector laboral d'ambulàncies, es prestaran com a mínims els serveis propis dels diumenges.  
En els centres d'assistència primària es prestaran com a mínims els serveis propis dels dissabtes.  
En els serveis d'epidemiologia, de les Delegacions de Sanitat, un facultatiu en cada província.  
III. Neteja interior i recollida de residus en mercats i centres hospitalaris  
Es prestaran com a mínims els serveis propis d'un dia laborable.  
IV. Transports públics  
Els serveis mínims a prestar es fixen, entre les 6 i les 9 hores, i entre les 18 i les 21 hores, en un 25%.  
En qualsevol cas, en els interurbans, com a mínim, s'efectuarà un viatge d'anada i retorn per línia al dia.  
Els autobusos de l'Empresa Municipal de Transports de València destinats al transport de minusvàlids, prestaran serveis com en un dia laborable.  
V. Energia (subministrament d'aigua, gas i electricitat)  
Es prestaran com a mínims els serveis propis d'un diumenge.  
VI. Serveis socials (centres assistencials d'atenció de 24 hores) i internats  
Es prestaran, com a mínims, els serveis propis d'un diumenge.  
Article tercer  
En cas d'haver-se assolit acord entre els legítims representants dels empresaris i del Comitè de Vaga sobre determinació dels serveis essencials mínims d'un centre de treball, s'estarà als termes d'aquests.  
Article quart  
El que disposa l'article segon d'aquesta Ordre no suposarà cap limitació dels drets que la normativa reguladora de la vaga reconega al personal en la situació esmentada, no emprat en la cobertura dels serveis essencials mínims establerts, ni tampoc afectarà la tramitació i efectes de les peticions que motiven la vaga.  
Article cinquè  
Aquesta Ordre vigirà el mateix dia en què siga publicada al Diari Oficial de la Generalitat Valenciana.  
València, 9 de desembre de 1988.  
El Conseller de Treball i Seguretat Social,   
MIQUEL DOMENECH PASTOR


Còpia Permalink ELI